Diari Oficial de la Generalitat Valenciana


Sumari del DOGV 4272, del 17-06-2002 (2002/6352)

RESOLUCIÓ de 27 de maig de 2002, del sotssecretari de l'Oficina de Ciència i Tecnologia, per la qual s'accepta la renúncia a diferents beques de formació de personal investigador de caràcter predoctoral, modalitat A, i s'adjudiquen altres d'idèntiques característiques.
-----------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4272

Data del DOGV
:   17-06-2002

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2002/6352


Organisme emissor
:   Conselleria d'Innovació i Competitivitat

Tipus de document
:   Resolució

RESOLUCIÓ de 27 de maig de 2002, del sotssecretari de l'Oficina de Ciència i Tecnologia, per la qual s'accepta la renúncia a diferents beques de formació de personal investigador de caràcter predoctoral, modalitat A, i s'adjudiquen altres d'idèntiques característiques. [2002/X6352]
  
Per Resolució de 3 de desembre de 2001, del vicepresident segon del Govern Valencià, es convoquen beques per a la formació de personal investigador de caràcter predoctoral.
  
La base 10 de l'annex II de la Resolució de 3 de desembre, abans esmentada, disposa que el sotssecretari de l'Oficina de Ciència i Tecnologia resoldrà la concessió de les ajudes convocades per la resolució.
  
Per Resolució de 10 d'abril de 2002, del sotssecretari de l'Oficina de Ciència i Tecnologia, es van concedir les beques per a la formació de personal investigador de caràcter predoctoral modalitat A.
  
D'acord amb el que establix la base 15 de l'annex II de l'esmentada Resolució de 3 de desembre, sobre les renúncies o baixes que es produïsquen entre els becaris, dins dels tres primers mesos del període de gaudi de la beca.
  
Per tot això, vists els escrits presentats, en els quals es comuniquen diferents renúncies a les beques de formació de personal investigador de caràcter predoctoral de la modalitat A, concedides per la Resolució de 10 d'abril de 2002, resolc:
  
Primer
  
Acceptar les renúncies a les beques de personal investigador de caràcter predoctoral de les persones beneficiàries que figuren en l'annex I de la present resolució.
  
Segon
  
Procedir a l'adjudicació de les beques a les persones sol·licitants per l'orde de reserva establit en l'annex II de la Resolució de 10 d'abril, abans referida, i que figuren en l'annex II de la present resolució.
  
Tercer
  
El període de gaudi de les beques serà el comprés entre l'1 de juliol i el 31 de desembre de 2002.
  
Quart
  
Desafectar crèdit per un import de 61.543,68 euros corresponent a allò previst per al pagament de les mensualitats de maig a desembre de 2002, a les persones beneficiàries que han renunciat a la beca i que figuren en l'annex I, i així també desafectar crèdit per un import de 12.020,24 euros corresponent a allò previst per al pagament a les entitats beneficiàries que figuren en l'annex I i que es realitze l'anul·lació de l'autorització i la disposició del crèdit en els termes referits.
  
Cinqué
  
Autoritzar la despesa i disposar el crèdit corresponent per al pagament a les persones beneficiàries que figuren en l'annex II, per un import total de 46.157,76 euros i a les entitats beneficiàries que figuren en el mateix annex per un import total de 12.020,24 euros, a càrrec de l'aplicació pressupostària 07.09.88.173.65.4 línia de subvenció T4015000.
  
Sisé
  
El termini per a la incorporació dels becaris al centre o al departament serà de 10 dies comptadors des de l'1 de juliol de 2002, s'entendrà que si no s'incorpora en el dit termini renuncia a la beca, llevat que compte amb l'autorització d'ajornament. A estos efectes el vicerector o vicerectora d'investigació o el representant legal de la institució haurà d'acreditar davant la Sotssecretaria de l'Oficina de Ciència i Tecnologia la dita incorporació dins dels 10 dies següents a la data en què es produïsca.
  
Seté
  
La dotació mensual bruta serà de 961,62 euros, que es lliuraran a les persones beneficiàries per anticipat.
  
La beca inclou una dotació addicional de 1.502,53 euros anuals, que es lliurarà a favor de les entitats on realitza el treball d'investigació el becari o la becària, que figuren en l'annex II de la present resolució. La referida dotació addicional, obligatòriament haurà de ser destinada a les despeses previstes en la base 4.2 de l'annex II de la resolució de convocatòria de referència.
  
Les entitats beneficiàries hauran de justificar correctament les ajudes institicionals davant la Sotssecretaria de l'Oficina de Ciència i Tecnologia abans del 31 de gener de 2003. Així mateix, i en el cas de no haver sigut gaudida pels becaris la totalitat de l'ajuda institucional, en el termini abans esmentat, les entitats beneficiàries hauran de reintegrar l'import corresponent a la Sotssecretaria de Política Pressupostària i Tresor de la Generalitat Valenciana.
  
Huité
  
Els beneficiaris de les beques estan obligats al compliment de les bases de la Resolució de 3 de desembre, abans referida.
  
Nové
  
D'acord amb el que establixen els articles 10,14 i 46 de la Llei Reguladora de la Jurisdicció Contenciosa Administrativa, contra la present resolució, que esgota la via administrativa, s'hi podrà interposar recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des del sendemà de la publicació de la present resolució.